משנה שקלים ח ניקוד
כָּל הָרֻקִּין הַנִּמְצָאִים בִּירוּשָׁלַיִם, 
טְהוֹרִין, 
חוּץ מִשֶּׁל שׁוּק הָעֶלְיוֹן, 
דִּבְרֵי רַבִּי מֵאִיר. 
רַבִּי יוֹסֵי אוֹמֵר: 
בִּשְׁאָר יְמוֹת הַשָּׁנָה, 
שֶׁבָּאֶמְצַע טְמֵאִין, 
וְשֶׁבַּצְּדָדִין טְהוֹרִין. 
וּבִשְׁעַת הָרֶגֶל, 
שֶׁבָּאֶמְצַע טְהוֹרִין, 
וְשֶׁבַּצְּדָדִין טְמֵאִין; 
שֶׁמִּפְּנֵי שֶׁהֵן מֻעָטִין, מִסְתַּלְּקִין לִצְדָדִין:

כָּל הַכֵּלִים הַנִּמְצָאִים בִּירוּשָׁלַיִם, 
דֶּרֶךְ יְרִידָה לְבֵית הַטְּבִילָה, טְמֵאִין; 
דֶּרֶךְ עֲלִיָּה, טְהוֹרִין; 
שֶׁלֹּא כְּדֶרֶךְ יְרִידָתָן עֲלִיָּתָן, 
דִּבְרֵי רַבִּי מֵאִיר. 
רַבִּי יוֹסֵי אוֹמֵר: 
כֻּלָּן טְהוֹרִין, 
חוּץ מִן הַסַּל וְהַמַּגְרֵפָה וְהַמְּרִיצָה הַמְּיֻחָדִין לִקְבָרוֹת:

סַכִּין שֶׁנִּמְצֵאת בְּאַרְבָּעָה עָשָׂר, שׁוֹחֵט בָּהּ מִיָּד. 
בִּשְׁלֹשָׁה עָשָׂר, שׁוֹנֶה וּמַטְבִּיל. 
וְקוֹפִיץ, 
בֵּין בָּזֶה וּבֵין בָּזֶה, שׁוֹנֶה וּמַטְבִּיל. 
חָל אַרְבָּעָה עָשָׂר לִהְיוֹת בְּשַׁבָּת, 
שׁוֹחֵט בָּהּ מִיָּד. 
בַּחֲמִשָּׁה עָשָׂר, שׁוֹחֵט בָּהּ מִיָּד. 
נִמְצֵאת קְשׁוּרָה לְסַכִּין, הֲרֵי זוֹ כַּסַּכִּין:

פָּרֹכֶת שֶׁנִּטְמֵאת בִּוְלַד הַטֻּמְאָה, 
מַטְבִּילִין אוֹתָהּ בִּפְנִים, 
וּמַכְנִיסִין אוֹתָהּ מִיָּד. 
וְאֶת שֶׁנִּטְמֵאת בְּאַב הַטֻּמְאָה, 
מַטְבִּילִין אוֹתָהּ בַּחוּץ, 
וְשׁוֹטְחִין אוֹתָהּ בַּחֵיל. 
וְאִם הָיְתָה חֲדָשָׁה, 
שׁוֹטְחִין אוֹתָהּ עַל גַּג הָאִצְטַבָּא, 
כְּדֵי שֶׁיִּרְאוּ הָעָם אֶת מְלַאכְתָּן [ מְלַאכְתָּהּ] שֶׁהִיא נָאָה:

רַבָּן שִׁמְעוֹן בֶּן גַּמְלִיאֵל אוֹמֵר מִשּׁוּם רַבִּי שִׁמְעוֹן (בֶּן) הַסְּגָן: 
פָּרֹכֶת – עָבְיָהּ טֶפַח, 
וְעַל שִׁבְעִים וּשְׁנַיִם נִימִין [ נִירִין] נֶאֱרֶגֶת, 
וְעַל כָּל נִימָא וְנִימָא עֶשְׂרִים וְאַרְבָּעָה חוּטִין. 
אָרְכָּהּ אַרְבָּעִים אַמָּה, 
וְרָחְבָּהּ עֶשְׂרִים אַמָּה, 
וּמִשְּׁמוֹנִים וּשְׁתֵּי רִבּוֹא נַעֲשֵׂית. 
וּשְׁתַּיִם עוֹשִׂין בְּכָל שָׁנָה. 
וּשְׁלֹשׁ מֵאוֹת כֹּהֲנִים מַטְבִּילִין אוֹתָהּ:

בְּשַׂר קָדְשֵׁי קָדָשִׁים שֶׁנִּטְמָא, 
בֵּין בְּאַב הַטֻּמְאָה, בֵּין בִּוְלַד הַטֻּמְאָה, 
בֵּין בִּפְנִים, בֵּין בַּחוּץ, 
בֵּית שַׁמַּאי אוֹמְרִים: 
הַכֹּל יִשָּׂרֵף בִּפְנִים, 
חוּץ מִשֶּׁנִּטְמָא בְּאַב הַטֻּמְאָה בַּחוּץ. 
וּבֵית הִלֵּל אוֹמְרִים: 
הַכֹּל יִשָּׂרֵף בַּחוּץ, 
חוּץ מִשֶּׁנִּטְמָא בִּוְלַד הַטֻּמְאָה בִּפְנִים:

:רַבִּי אֱלִיעֶזֶר אוֹמֵר: 
אֶת שֶׁנִּטְמָא בְּאַב הֻטֻּמְאָה, בֵּין בִּפְנִים בֵּין בַּחוּץ, 
יִשָּׂרֵף בַּחוּץ; 
וְאֶת שֶׁנִּטְמָא בִּוְלַד הַטֻּמְאָה, בֵּין בִּפְנִים בֵּין בַּחוּץ, 
יִשָּׂרֵף בִּפְנִים. 
רַבִּי עֲקִיבָא אוֹמֵר: 
מְקוֹם טֻמְאָתוֹ שָׁם שְׂרֵפָתוֹ:

אֵבָרֵי הַתָּמִיד, נִתָּנִין מֵחֲצִי כֶּבֶשׁ וּלְמַטָּה בַּמִּזְרָח [ בַּמַּעֲרָב]. 
וְשֶׁל מוּסָפִין נִתָּנִין מֵחֲצִי כֶּבֶשׁ וּלְמַטָּה בַּמַּעֲרָב [ בַּמִּזְרָח]. 
וְשֶׁל רָאשֵׁי חֳדָשִׁים נִתָּנִין מִתַּחַת [ עַל] כַּרְכֹּב הַמִּזְבֵּחַ מִלְּמַטָּה. 

הַשְּׁקָלִים וְהַבִּכּוּרִים אֵין נוֹהֲגִין אֶלָּא בִּפְנֵי הַבַּיִת. 
אֲבָל מַעֲשַׂר דָּגָן וּמַעֲשַׂר בְּהֵמָה וְהַבְּכוֹרוֹת, 
נוֹהֲגִין בֵּין בִּפְנֵי הַבַּיִת, בֵּין שֶׁלֹּא בִּפְנֵי הַבַּיִת. 
הַמַּקְדִּישׁ שְׁקָלִים וּבִכּוּרִים, הֲרֵי זֶה קֹדֶשׁ. 
רַבִּי שִׁמְעוֹן אוֹמֵר: 
הָאוֹמֵר בִּכּוּרִים קֹדֶשׁ, אֵינָן קֹדֶשׁ:

שקלים ח
ח